Ajankohtaista geolämmöstä - St1
JULKAISU 4.6.2018
St1:n geolämpöhankkeen stimulointivaihe on käynnistynyt Espoon Otaniemessä. Veden pumppaus 6,4 kilometrin syvyiseen lämpökaivoon on aloitettu ennalta laaditun suunnitelman mukaan. Stimulointivaihe kuuluu oleellisena vaiheena geolämpöhankkeeseen ja sen tavoitteena on selvittää, miten vesi saadaan virtaamaan kahden syvälämpökaivon välillä kallion raoissa yli kuuden kilometrin syvyydessä.
Stimuloinnin aiheuttamaa mikrovärinää kallioiden raoissa seurataan laajan geofoniverkoston avulla, joka on asennettu kallioperään pääkaupunkiseudulla.
Stimulointi on jaettu viiteen eri jaksoon ja se kestää kaikkiaan 30 vuorokautta. Geofonien mittaustuloksia voi seurata reaaliajassa netissä: www.st1.fi/geolampo
JULKAISU 14.05.18
Energiayhtiö St1:n hanke Suomen ensimmäisen päästöttömällä geotermisellä energialla toimivan teollisen mittakaavan lämpölaitoksen rakentamiseksi on edennyt seuraavaan vaiheeseen eli stimulointiin. Pilottihankkeen tavoitteena on hyödyntää kallioperän lämpöä kaukolämmöntuotannossa poraamalla kaksi reikää kilometrien syvyyksiin. Vettä syötetään toisesta reiästä alas, ja veden kuumennuttua kallion sisällä se nousee toisesta reiästä ylös. Kuumentuneen veden sisältämä lämpö syötetään lämpölaitoksella kaukolämpöverkkoon. Stimulointivaiheessa tutkitaan reikään pumpattavan veden virtausta kallion rakojen sisällä runsaan 6 kilometrin syvyydessä.
St1 aloitti pilottilämpölaitoksen reikien poraukset Otaniemessä keväällä 2016. Aluksi porauksessa käytettiin ilmavasarateknologiaa, jolla päästiin 4,5 kilometrin syvyyteen. Tämän jälkeen ensimmäisen reiän porausta suomalaiseen kovaan kallioperään jatkettiin vesivasarateknologialla sekä perinteisellä poraustekniikalla, joita optimoimalla on päästy yli 6 kilometrin syvyyteen.
”Olemme nyt syvyydessä, jossa veden lämpötila on osoittautunut tarpeeksi korkeaksi lämmöntuotantoa ajatellen. Voimme siis siirtyä seuraavaan vaiheeseen eli stimuloimaan reikää syöttämällä siihen vettä ja seuraamaan veden virtausta kallion sisällä olevissa raoissa. Virtauksen perusteella pystymme täsmentämään, mihin suuntaan toisen reiän loppuosa maan alla porataan ja miten vesi saadaan virtaamaan maan alla reikien välillä”, St1 Deep Heat Oy:n tuotantojohtaja Tero Saarno valottaa.
Reikään pumpattavan veden virtausta kallion raoissa seurataan tarkasti. Vedenpaine saa aikaan rakojen suurentumista ja geofoneilla kuultavaa mikrovärinää, joka kertoo, mihin suuntaan vesi lähtee kulkemaan kallioperässä. Geofoneja on asennettu useita ja niistä syvimmät ovat 1,2, kilometrin, 1,1 kilometrin ja 670 metrin syvyyksissä sekä loput yli 300 metrin syvyydessä eri puolilla pääkaupunkiseutua.
Hallittua stimulointia
Stimulointi Otaniemessä toteutetaan erittäin suunnitellusti ja hallitusti – alan uusinta tietämystä ja teknologiaa sekä aiemmin muualla maailmassa toteutettujen geotermisten laitoshankkeiden kokemuksia hyödyntäen.
”Stimulointi eli mikrovärinän aikaansaaminen kallioperässä kuuluu normaalina vaiheena geotermisen laitoksen rakentamiseen. Me toteutamme sen pienemmässä mittakaavassa ja maltillisemmin kuin monet vastaavat projektit muissa maissa. Maanalaisen geofoniverkoston avulla seuraamme tarkasti veden kulkua kalliossa sekä sitä, että mikrovärinä pysyy viranomaisten antamien rajojen sisällä”, Tero Saarno kertoo.
Projektin valvonnasta vastaava Seismologian laitos seuraa projektia omilla mittareillaan. Lisäksi lähiympäristöön asennetuilla pintakiihtyvyysantureilla mitataan, miten mikrovärinä tuntuu maan pinnalla. Kilometrien syvyydessä kalliossa tapahtuvan stimuloinnin vaikutukset maanpinnalla ovat kuitenkin vähäisiä tai olemattomia – esimerkiksi metrotunnelin räjäytykset tuottavat paljon suurempia liikahduksia.
Stimulointia seuraava analyysi ratkaisee projektin jatkon
Stimulointivaihe kestää noin kuukauden, minkä jälkeen tehdään analyysit veden virtauksesta kallioperässä. 7-9 kuukautta kestävän analyysivaiheen ja poraustauon aikana myös poraustekniikkaa kehitetään edelleen. Porauslaitteet puretaankin pois työmaalta tauon alkaessa.
Geolämpölaitoksen on suunniteltu kattavan kymmenen prosenttia Espoon kaukolämmön tarpeesta. Pilottiprojektin onnistuessa tekniikka voidaan ottaa käyttöön muuallakin Suomessa.
St1 Deep Heat Oy, tuotantojohtaja Tero Saarno, 050 373 1923, tero.saarno@st1.fi
Projektin verkkosivu:
Yleisötilaisuus Espoon Otaniemessä 14.5. klo 17:30
Suomen ensimmäisen geotermisen lämmöntuotannon pilottihanke etenee Espoon Otaniemessä. Kallioperän lämpöä hyödyntävän hankkeen syvälämpökaivojen poraus on edennyt suunnitelmien mukaan. Tavoiteltu 6,4 kilometrin syvyys on saavutettu ja seuraava vaihe, reikien stimulointi vedellä, alkaa toukokuussa.
Järjestämme yleisötilaisuuden maanantaina 14.5. klo 17:30 alkaen Aalto yliopiston Aalto-salissa (Otakaari 1, 02150 Espoo). Tilaisuudessa hankkeesta kertovat mm. St1 Deep Heatin ja Helsingin yliopiston Seismologian instituutin edustajat.
Ennen tilaisuutta klo 15:30–17:30 on mahdollisuus tutustua pilottilämpölaitoksen työmaahan paikan päällä (Sähkömiehentie 2, 02150 Espoo).
Alueilla on rajallisesti pysäköintitilaa.
Yleisötilaisuutta voi seurata suorana lähetyksenä verkkosivuillamme osoitteessa: www.st1.fi/geolampo
ja se on katsottavissa myös tilaisuuden jälkeen.